Nuwe burgemeester vir KrugersdorpDemokratiese Alliansie Die Demokratiese Alliansie het Woensdag ŉ nuwe burgemeester aangestel vir Krugersdorp nadat Lynn Pannall verlede week weens gesondheidsredes bedank het. “Michael Holenstein van die DA is as die nuwe burgemeester van Mogale City aangewys,” het die munisipaliteit gesê. Die nuwe uitvoerende burgemeester het gesê hy is geëerd en bedank raadslid Lynn Pannall (ook van die DA) vir die vordering wat sy die afgelope paar maande gemaak het. “Ek sal die werk waarmee sy begin het, as basis gebruik om seker te maak Mogale City bereik die hoër hoogtes,” het Holenstein gesê. Hy behou die burgemeesterskomitee wat deur Pannall ingestel is. Holenstein is verkies nadat hy 39 stemme ontvang het teenoor 38 stemme vir die ANC se Patrick Naga Lipudi. Pannall is tot burgemeester verkies uit ŉ gekombineerde stem van die DA, EFF, Vryheidsfront Plus en die Inkatha Vryheidsparty ná die plaaslikeregeringsverkiesing in Augustus. Sy het ook die ANC se kandidaat, Peace Mabe, met ŉ enkele stem geklop. Die DA het aangedui Pannall moet haar amp verlaat weens gesondheidsredes, nadat sy 100 dae die munisipaliteit gedien het.